Holbrooke: Shqiptarët e Kosovës duhet të bashkohen për të realizuar ëndrrën e Presidentit Rugova për pavarësi
Në një intervistë për Zërin e Amerikës, ish-ambasadori amerikan në Kombet e Bashkuara tha se Kosova ndoshta nuk do të ekzistonte sot pa
Ambasadori Holbrooke e përmbledh me pak fjalë rolin e rëndësishëm të Presidentit Rugova për Kosovën. Ambasadori thotë se e njihte mirë Presidentin Rugova dhe për të shprehur kujtimet e tij sjell vetëm një detaj dhe simbolizmin e tij. Duke u përgjigjur për sfidat me të cilat përballet Kosova pas vdekjes së Presidentit Rugova në një moment aq kritik për të ardhmen e saj, ambasadori Holbrooke shpreh besimin se trashëgimia e tij do të mbetet dhe thotë se shpreson që shqiptarët të bashkohen për të punuar drejt qëllimit për të cilin u përpoq presidenti Rugova. Ish diplomati nuk i jep ndonjë rëndësi të madhe faktit që bisedimet e parashikuara për në janar, u shtynë për në shkurt, por e vë theksin tek ajo që duhet të bëjnë shqiptarët për të realizuar qëllimin e tyre. Megjithëse shqiptarët janë shprehur se nuk pranojnë asgjë më pak se pavarësinë dhe serbët do të ishin dakord me gjithçka përveç pavarësisë, ambasadori Holbrooke thotë se gjithkush e di se cilat janë alternativat dhe me siguri që ata do të jenë në gjendje ta gjejnë zgjidhjen. Megjithatë ai thotë se nuk do të donte të bënte parashikime për përfundimin e negociatave. Megjithëse një nga idetë e hedhura për të ardhmen është për një marrëveshje si ajo e Dejtonit, ambasadori i cili ishte vetë një nga arkitektët e saj, nuk sheh ngjashmëri mes Bosnjës dhe Kosovës dhe nuk e sheh të përshtatshme një zgjidhje të tillë. Ai gjithashtu shprehet qartë se megjithëse janë negociatorët ata që do të vendosin, ai vetë është kundër ndarjes. Ambasadori Holbrooke është optimist për të ardhmen e bisedimeve edhe për një arsye tjetër. Ai vlerëson lart diplomatët ndërkombëtarë që janë caktuar për të ndërmjetësuar. Ambasadori vlerëson angazhimin aktual të Shteteve të Bashkuara për Kosovën, pas 4 vjet vonese dhe thotë se ky është një sinjal shumë i mirë për paqe dhe qëndrueshmëri. Por si e parashikon zoti Holbrooke Ballkanin, në të ardhmen?